CELEX: 32020D1110
Language: et
Date: 2018-01-23 00:00:00
Title: Nõukogu otsus (EL) 2020/1110, 23. jaanuar 2018, ühelt poolt Euroopa Ühenduse ja selle liikmesriikide ning teiselt poolt Ameerika Ühendriikide vahelise lennutranspordilepingu Euroopa Liidu nimel sõlmimise kohta

29.7.2020   
               
               
                  ET
               
               
                  Euroopa Liidu Teataja
               
               
                  L 244/6
               
            
         NÕUKOGU OTSUS (EL) 2020/1110,
         23. jaanuar 2018,
         ühelt poolt Euroopa Ühenduse ja selle liikmesriikide ning teiselt poolt Ameerika Ühendriikide vahelise lennutranspordilepingu Euroopa Liidu nimel sõlmimise kohta
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 100 lõiget 2 koostoimes artikli 218 lõike 6 teise lõigu punktiga a,
         võttes arvesse Euroopa Komisjoni ettepanekut,
         võttes arvesse Euroopa Parlamendi nõusolekut (1)
         
         ning arvestades järgmist:
         
                     (1)
                  
                  
                     Komisjon on pidanud kooskõlas nõukogu otsusega, millega antakse komisjonile luba alustada läbirääkimisi, Euroopa Ühenduse ja liikmesriikide nimel läbirääkimisi ühelt poolt Euroopa Ühenduse ja selle liikmesriikide ning teiselt poolt Ameerika Ühendriikide vahelise lennutranspordilepingu („leping“) üle.
                  
               
                     (2)
                  
                  
                     Leping allkirjastati 25. ja 30. aprillil 2007 ning seda on ajutiselt kohaldatud alates 30. märtsist 2008.
                  
               
                     (3)
                  
                  
                     Lepingu on ratifitseerinud kõik liikmesriigid. Kavakohaselt ühineb Horvaatia lepinguga vastavalt 5. detsembri 2011. aasta ühinemislepingule lisatud ühinemisakti artikli 6 lõikele 2.
                  
               
                     (4)
                  
                  
                     Leping tuleks heaks kiita.
                  
               
                     (5)
                  
                  
                     Lepingu artikli 18 kohaselt moodustatud ühiskomitees liidu nimel võetav seisukoht liidu pädevusse kuuluvates küsimustes tuleks kindlaks määrata iga juhtumi puhul eraldi kooskõlas kohaldatavate aluslepingu sätetega.
                  
               
                     (6)
                  
                  
                     Kuna lepinguosaliseks on liit ja selle liikmesriigid koos, on oluline nende tihe koostöö. Kõnealuse tiheda koostöö ja välisesindatuse ühtsuse tagamiseks ühiskomitees, ilma et see piiraks aluslepingute, eelkõige Euroopa Liidu lepingu artikli 16 lõike 1 ja Euroopa Liidu toimimise lepingu artikli 218 lõike 9 kohaldamist, tuleks ühiskomitees liidu ja liikmesriikide nimel võetavaid seisukohti küsimustes, mis kuuluvad nii liidu kui ka liikmesriikide pädevusse, kooskõlastada enne iga ühiskomitee koosolekut, kus sellist küsimust käsitletakse.
                  
               
                     (7)
                  
                  
                     Nõukogu ja nõukogus kokku tulnud Euroopa Liidu liikmesriikide valitsuste esindajate otsuse 2007/339/EÜ (2) artiklid 3–6 ning nõukogu ja nõukogus kokku tulnud Euroopa Liidu liikmesriikide valitsuste esindajate otsuse 2010/465/EL (3) artiklid 2, 3 ja 4 sisaldavad nõukogus otsusetegemist käsitlevaid sätteid seoses erinevate küsimustega lepingus, mida on muudetud protokolliga, millega muudetakse Ameerika Ühendriikide ning Euroopa Ühenduse ja selle liikmesriikide vahelist lennutranspordilepingut, mis allkirjastati 25. ja 30. aprillil 2007, samuti ühiskomitees võetava seisukoha kindlaksmääramist ning lepingu ajutise kohaldamise ajal liikmesriikide teatamiskohustusi käsitlevaid sätteid. Kuna nõukogus otsusetegemist käsitlevad sätted, mis on esitatud aluslepingutes, ja liikmesriikide teatamiskohustusi käsitlevad sätted ei ole enam vajalikud, tuleks nende kohaldamine lõpetada alates käesoleva otsuse jõustumise kuupäevast. Tulenevalt Euroopa Kohtu 28. aprilli 2015. aasta otsusest kohtuasjas C-28/12 (4) on asjakohane, et ühiskomitees võetava seisukoha kindlaksmääramist käsitlevate sätete kohaldamine tuleks samuti lõpetada alates käesoleva otsuse jõustumise kuupäevast,
                  
               ON VASTU VÕTNUD KÄESOLEVA OTSUSE:
         
            Artikkel 1
            
               1.   Ühelt poolt Euroopa Ühenduse ja selle liikmesriikide ning teiselt poolt Ameerika Ühendriikide vaheline lennutranspordileping kiidetakse Euroopa Liidu nimel heaks (5).
            
            
               2.   Nõukogu eesistuja määrab isiku(d), kes on volitatud liidu nimel hoiule andma lepingu artiklis 26 sätestatud heakskiitmiskirja ja esitama järgmise teate:
               
                  „Lissaboni lepingu 1. detsembril 2009 jõustumise tulemusena on Euroopa Liit asendanud Euroopa Ühenduse ja on selle õigusjärglane, võttes nimetatud kuupäevast üle kõik Euroopa Ühenduse õigused ja kohustused. Seega tuleb vajaduse korral lepingu tekstis esinevaid viiteid Euroopa Ühendusele käsitada viidetena Euroopa Liidule.“
               
            
         
         
            Artikkel 2
            Otsuse 2007/339/EÜ artiklite 3–6 ning otsuse 2010/465/EL artiklite 2, 3 ja 4 kohaldamine lõpetatakse alates 23. jaanuarist 2018.
         
         
            Artikkel 3
            Käesolev otsus jõustub selle vastuvõtmise päeval.
         
         
            Brüssel, 23. jaanuar 2018
            
               
                  Nõukogu nimel
               
               
                  eesistuja
               
               R. PORODZANOV
            
         
         
            (1)  12. detsembri 2017. aasta nõusolek (Euroopa Liidu Teatajas seni avaldamata).
         
            (2)  Nõukogu ja nõukogus kokku tulnud Euroopa Liidu liikmesriikide valitsuste esindajate 25. aprilli 2007. aasta otsus 2007/339/EÜ, mis käsitleb ühelt poolt Euroopa Ühenduse ja selle liikmesriikide ning teiselt poolt Ameerika Ühendriikide vahelise lennutranspordilepingu allkirjastamist ja ajutist kohaldamist (ELT L 134, 25.5.2007, lk 1).
         
            (3)  Nõukogu ja nõukogus kokku tulnud Euroopa Liidu liikmesriikide valitsuste esindajate 24. juuni 2010. aasta otsus 2010/465/EL ühelt poolt Ameerika Ühendriikide ning teiselt poolt Euroopa Ühenduse ja selle liikmesriikide vahelise lennutranspordilepingu muutmise protokolli allkirjastamise ja ajutise kohaldamise kohta (ELT L 223, 25.8.2010, lk 1).
         
            (4)  Euroopa Kohtu 28. aprilli 2015. aasta otsus, Euroopa Komisjon vs Euroopa Liidu Nõukogu, kohtuasi C-28/12, ECLI:EU:C:2015:282.
         
            (5)  Leping on avaldatud ELT L 134, 25.5.2007, lk 4 koos allkirjastamise otsusega. Protokoll, millega muudetakse Ameerika Ühendriikide ning Euroopa Ühenduse ja selle liikmesriikide vahelist lennutranspordilepingut, mis allkirjastati 25. ja 30. aprillil 2007, on avaldatud ELT L 223, 25.8.2010, lk 3 koos allkirjastamise otsusega.